## La Conselleria d’Emergències i Interior presenta una guia de recomanacions per a ajuntaments davant de fenòmens meteorològics adversos

*** El document establix els criteris per a adoptar mesures preventives, segons el que s’arreplega en els plans d’emergència
* Juan Carlos Valderrama ha destacat que es tracta d’un marc comú i pràctic per als responsables municipals**

El conseller d’Emergències i Interior, Juan Carlos Valderrama, s’ha reunit amb representants de la Federació Valenciana de Municipis i Províncies (FMVP) per a presentar la Guia de recomanacions per a ajuntaments per a la presa de decisions preventives davant de fenòmens meteorològics adversos.

A la reunió han assistit també la secretària autonòmica d’Emergències i Interior, Irene Rodríguez; el director general d’Emergències i Extinció d’Incendis, Vicente León; la presidenta de l’FVMP, Paqui Bartual, i el seu secretari general, Miguel Bailach.

L’objectiu del document és establir una sèrie de criteris que servisquen de base a l’autoritat municipal competent en matèria de protecció civil, segons el que s’arreplega en els diferents plans d’emergència, per a l’adopció de les mesures de prevenció necessàries en situacions de preemergència per alerta davant de fenòmens meteorològics adversos. Estes mesures seran complementàries d’aquelles que s’arrepleguen en els diferents plans de protecció civil i els plans d’autoprotecció de diferents activitats.

Juan Carlos Valderrama ha destacat que, “amb esta guia, el que aconseguim és tindre un marc comú, clar i pràctic per a la presa de decisions per part dels responsables municipals davant d’un fenomen meteorològic advers”. A més, ha assegurat que “este marc comú i pràctic permetrà facilitar eixa presa de decisions que no són fàcils”.

El conseller d’Emergències i Interior també ha volgut recordar que “la protecció civil és una responsabilitat compartida entre totes les administracions”, i ha afegit que “és un sentit de responsabilitat, de lleialtat institucional, de sentit d’estat, de col·laboració i cooperació constant entre totes les administracions, perquè només amb la unió podrem treballar adequadament i prendre les mesures que garantisquen el benestar de la nostra ciutadania”.

En este sentit, s’entén com a fenomen meteorològic advers (FMA) tot esdeveniment meteorològic capaç de produir, directament o indirectament, danys a les persones i els béns, i que, per tant, pot produir impactes. El document presentat s’aplicarà als fenòmens següents: pluges, tempestes, nevades, vents, fenòmens costaners, onades de fred o baixes temperatures i onades de calor o altes temperatures.

Les mesures a adoptar tindran la consideració de recomanació; de limitació del desenrotllament de l’activitat (per exemple, prohibint les activitats a l’aire lliure, però permetent les activitats en l’interior del recinte); de cancel·lació de l’activitat o suspensió de l’activitat formativa; o de prohibició (de transitar per una carretera, via pública, d’accés a un parc, jardí o zona d’acampada, etc.).

Afectaran activitats educatives d’ensenyança no universitària; activitats que es desenrotllen a l’aire lliure (amb control d’accessos o sense), com ara proves esportives, espectacles taurins, esdeveniments musicals (concerts, festivals), festes populars, fires, acampades, etc.; o activitats que es desenrotllen a cobert, en l’interior de recintes o edificis, amb una gran afluència de persones com ara concerts, proves esportives, etc.

Finalment, també inclou una llista de recomanacions i consells d’autoprotecció dirigits tant a les empreses, als establiments i a les activitats, com a la població. L’àmbit territorial d’este document serà tot el territori de la Comunitat Valenciana.

Fecha: 27/08/2025